**Ministru kabineta noteikumu projekta**

**“Grozījumi Ministru kabineta 2007. gada 18. decembra noteikumos Nr. 876 “**[**Transportlīdzekļu un to numurēto agregātu tirdzniecības noteikumi**](https://likumi.lv/ta/id/168576-transportlidzeklu-un-to-numureto-agregatu-tirdzniecibas-noteikumi)**’” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums**  |
| Mērķis, risinājums un projekta spēkā stāšanās laiks  | Noteikumu projekts paredz samazināt nepieciešamo personas datu, kuri tiek izmantoti transportlīdzekļu tirdzniecības procesā, apjomu. Noteikumu projekts paredz transportlīdzekļu tirdzniecības vietas reģistrācijai iesniegt arī tirdzniecības teritorijas kopskata fotoattēlu un nodrošināt informācijas publiskošanu. Noteikumu projektā paredzēts noteikt gadījumus, kad izmēģinājuma braucienus ar atsevišķu kategoriju transportlīdzekļiem var veikt klients bez komersanta pārstāvja klātbūtnes. Noteikumu projektā paredzēts precizēt transportlīdzekļu tirdzniecības numura zīmju izmantošanas kārtību un nepieciešamos dokumentus to izmantošanai. Noteikumu projekts stājas spēkā 2019.gada 1.decembrī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ceļu satiksmes likuma 4.1panta trešā un ceturtā daļa, Ministru kabineta 2018.gada 6.marta sēdes protokollēmuma (prot. Nr.14, 40.§) 3.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekts “Grozījumi Ministru kabineta 2007. gada 18. decembra noteikumos Nr.876 “Transportlīdzekļu un to numurēto agregātu tirdzniecības noteikumi’” (turpmāk - Noteikumu projekts) izstrādāts, lai izpildītu Ministru kabineta 2018.gada 6.marta sēdes protokollēmuma (prot. Nr.14, 40.§) 3.punktā doto uzdevumu ministrijām izvērtēt, vai attiecīgās nozares normatīvie akti, kas paredz fizisko personu datu apstrādi, atbilst Vispārīgās datu aizsardzības regulas prasībām, un, ja nepieciešams, izstrādāt normatīvo aktu projektus un noteiktā kārtībā iesniegt tos izskatīšanai Ministru kabinetā. 2016.gada 27.aprīlī tika pieņemta Eiropas Parlamenta un Padomes regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk - Regula Nr.(ES)2016/679), kurā tiek aktualizēti jau pastāvošie principi, izveidojot vienotus personas datu aizsardzības noteikumus, kas būtu spēkā visā Eiropas Savienības teritorijā. Ņemot vērā, ka Regula Nr.(ES)2016/679 satur deleģējumu dalībvalstīm veidot normatīvo regulējumu attiecīgajā jomā, izpildot Regulas Nr.(ES)2016/679 prasības, 2018.gada 21.jūnijā ir pieņemts Fizisko personu datu apstrādes likums, kas stājās spēkā 2018.gada 5.jūlijā. Noteikumu projekts izstrādāts, lai nodrošinātu Ministru kabineta 2007.gada 18.decembra noteikumos Nr.876 “Transportlīdzekļu un to numurēto agregātu tirdzniecības noteikumi” (turpmāk – Noteikumi) atbilstību Fizisko personu datu apstrādes likuma un Regulas Nr.(ES)2016/679 prasībām.Saskaņā ar Noteikumu 45.2. apakšpunktu šobrīd aktā par transportlīdzekļa pieņemšanu tirdzniecībā vai tirdzniecībā pieņemta transportlīdzekļa atdošanu īpašniekam norāda transportlīdzekļa vai numurētā agregāta īpašnieka vārdu, uzvārdu, personas kodu un dzīvesvietu vai juridiskās personas nosaukumu, reģistrācijas numuru un adresi, kā arī pārstāvja vārdu, uzvārdu, personas kodu un dzīvesvietu, ja īpašnieka vārdā rīkojas pārstāvis. Ja transportlīdzekļa īpašnieks (pārstāvis) ir ārvalsts fiziska vai juridiska persona, kam nav pastāvīgas dzīvesvietas (atrašanās vietas) Latvijā, aktā adresi nenorāda, bet izdara atzīmi "Ārvalsts".Lai novērstu Regulas Nr.(ES) 2016/679 pārkāpumus, kas izriet no pārmērīgas informācijas pieprasīšanas, Noteikumu 45.2.apakšpunkts precizēts un dzīvesvieta aktā netiek izmantota personas identificēšanai vai datu tālākai apstrādei. Ievērojot minēto, Noteikumu projekta 1.7. apakšpunkta redakcija svītro Noteikumos prasību par dzīvesvietas norādīšanu aktā par transportlīdzekļa pieņemšanu tirdzniecībā vai tirdzniecībā pieņemta transportlīdzekļa atdošanu īpašniekam. Valsts ieņēmuma dienesta darbiniekiem, veicot transportlīdzekļu tirdzniecības vietu pārbaudes, nepieciešams iegūt transportlīdzekļu tirdzniecības vietu plānus un atrast reģistrēto transportlīdzekļu tirdzniecības teritoriju. Šobrīd Valsts ieņēmuma dienesta darbinieki šo informāciju iegūst no CSDD, to iepriekš pieprasot. Komersantu tirdzniecības vietu plānu un teritorijas fotoattēlu publiskošana nodrošinātu iespēju kontrolējošo institūciju darbiniekiem un potenciālajiem transportlīdzekļu pircējiem iegūt aktuālo tirdzniecības vietas plānu un teritorijas fotoattēlu, kas sekmētu ēnu ekonomikas mazināšanu transportlīdzekļu tirdzniecības jomā. Lai noteiktu tirdzniecības teritorijas fotoattēla iesniegšanas pienākumu komersantiem ir precizēts Noteikumu 11.punkts. Noteikumu projektā paredzēts, ka CSDD iesniegtais transportlīdzekļu tirdzniecības teritorijas kopskata fotoattēls ir publiskojams CSDD tīmekļa vietnē. Komersantiem, kuriem transportlīdzekļu tirdzniecības vieta reģistrēta pirms Noteikumu projekta stāšanās spēkā, teritorijas kopskata fotoattēls jāpievieno reģistram vai jānosūta pa elektronisko pastu līdz 2020.gada 1.jūnijam. Informācijas publiska pieejamība rada iespēju pircējiem pārliecināties par tirdzniecības vietas reģistrācijas faktu un atbilstību noteiktajām prasībām.01.05.2019. stājās spēkā grozījumi Sauszemes transportlīdzekļu īpašnieku civiltiesiskās atbildības obligātās apdrošināšanas likumā, kas paredz, ka, nododot transportlīdzekli tirdzniecībai transportlīdzekļu tirdzniecības uzņēmumam, iepriekš noslēgtais apdrošināšanas līgums tiek izbeigts. Pēc transportlīdzekļa pieņemšanas tirdzniecībā tā apdrošināšanas pienākums ir tirdzniecības uzņēmumam un transportlīdzekli ceļu satiksmē var izmantot tikai ar tirdzniecības numura zīmēm. Ņemot vērā, ka Sauszemes transportlīdzekļu īpašnieku civiltiesiskās atbildības obligātās apdrošināšanas likums nepieļauj tirdzniecībā pieņemta transportlīdzekļa izmantošanu ceļu satiksmē ar Latvijā izsniegtajā transportlīdzekļa reģistrācijas apliecībā norādītajām numura zīmēm, nepieciešams precizēt Noteikumu 33.punktu un svītrot 34.punktu, kuros ir noteikta kārtība, kā tirdzniecībā nodotu transportlīdzekli varēja izmantot ar Latvijā izsniegtajā transportlīdzekļa reģistrācijas apliecībā norādītajām numura zīmēm. Noteikumu projekts paredz nepārprotami noteikt, ka tirdzniecības numura zīmes piestiprina transportlīdzeklim valsts reģistrācijas numura zīmju stiprināšanai paredzētajās vietās.Papildus precizēta Noteikumu 33.punkta redakcija, lai risinātu komersantu pārstāvju norādīto problēmu, ka izmēģinājuma braucienos ar mopēdiem, motocikliem, tricikliem un kvadricikliem, kas aprīkoti ar divām sēdvietām, pašlaik noteiktā komersanta klātbūtne apgrūtina izmēģinājuma brauciena mērķa sasniegšanu un palielina satiksmes drošības apdraudējuma riskus pret citiem satiksmes dalībniekiem un pret pašiem izmēģinājuma brauciena dalībniekiem. Saskaņā ar Ministru kabineta 2010.gada 30.novembra noteikumu Nr.1080 “Transportlīdzekļu reģistrācijas noteikumi” 65.2. apakšpunktu atzīmi par Latvijā reģistrēta transportlīdzekļa noņemšanu no uzskaites izdara Transportlīdzekļu un to vadītāju valsts reģistrā, nevis transportlīdzekļa reģistrācijas apliecībā.Noteikumu 35.punkts šobrīd paredz, ka, lai pārdotu Latvijā reģistrētu transportlīdzekli, nepieciešama Latvijā izsniegta transportlīdzekļa reģistrācijas apliecība ar CSDD atzīmi par transportlīdzekļa noņemšanu no uzskaites atsavināšanai Latvijas Republikā vai izvešanai no Latvijas Republikas.Noteikumu projekta 35.punkta redakcija ir precizēta un paredz, ka, lai pārdotu Latvijā reģistrētu transportlīdzekli, tam ir jābūt noņemtam no uzskaites atsavināšanai Latvijā vai izvešanai no Latvijas. Ņemot vērā iepriekš minētos grozījumus Sauszemes transportlīdzekļu īpašnieku civiltiesiskās atbildības obligātās apdrošināšanas likumā, paredzēts papildināt Noteikumu 65.punktu ar trešo teikumu un ar 65.1 punktu, kurā tiek noteiktas vispārējās prasības tirdzniecības numuru izmantošanai. Noteikumu projektā 1.10.apakšpunktā ietvertā Noteikumu 66.punkta redakcija nosaka dokumentus, kuriem ir jābūt komersanta pārstāvim vai klientam, izmantojot transportlīdzekli ar tirdzniecības numura zīmēm. Saskaņā ar grozījumiem Ceļu satiksmes likumā, Latvijā izsniegta transportlīdzekļa reģistrācijas apliecībai, izmantojot Latvijā reģistrētu tirdzniecībā pieņemtu transportlīdzekli ceļu satiksmē ar tirdzniecības numura zīmēm, komersanta pārstāvim nav jābūt līdzi. Izmantojot transportlīdzekli ar tirdzniecības numura zīmēm, braucieni ir jāreģistrē tirdzniecības reģistrā, noformējot pavadzīmi, un komersanta pārstāvim vai klientam, veicot transportlīdzekļa izmēģinājuma braucienu, ir jābūt noformētās pavadzīmes izdrukai.  Ņemot vērā, ka saskaņā ar Noteikumu 5.1 punktu komersants, izmantojot speciālu transportlīdzekļu un to numurēto agregātu tirdzniecībai paredzētu programmnodrošinājumu tiešsaistes režīmā informāciju par veiktajām darbībām saglabā atsevišķā CSDD uzturētā, transportlīdzekļu tirdzniecībai paredzētā reģistrā, nepieciešams noteikt Noteikumu projekta spēkā stāšanās datumu, lai nodrošinātu paredzēto izmaiņu iestrādāšanu reģistra programnodrošinājumā un vienlaicīgu to iekļaušanu reģistrā. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts akciju sabiedrība „Ceļu satiksmes drošības direkcija”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums arī ietekmē vai varētu ietekmēt | Noteikumu projekts attiecas uz transportlīdzekļu tirdzniecības uzņēmumiem, kuri noteiktā kārtībā ir reģistrējuši transportlīdzekļu tirdzniecības vietu. |
| 2. | Tiesiskā regulējuma ietekme uz tautsaimniecību un administratīvo slogu. | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tiek dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta saskaņošanas procesā ievietots Satiksmes ministrijas tīmekļa vietnē 2019.gada 12.aprīlī <http://www.sam.gov.lv/satmin/content/?cat=553> |
| 3. | Sabiedrības līdzdalības rezultāti | Iebildumi vai priekšlikumi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VAS “Ceļu satiksmes drošības direkcija”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Normatīvā akta izpilde tiks nodrošināta anotācijas VII sadaļas 1.punktā minētās institūcijas līdzšinējo funkciju ietvaros. |
| 3. | Cita informācija | Nav. |

Satiksmes ministrs T.Linkaits

Vīza:

valsts sekretāra p.i. Dž.Innusa